**Vid Morpurgo** (Split, 7. svibnja 1838. - Split, 31. siječnja 1911.), austrougarski i hrvatski nakladnik, tiskar, bibliograf, knjižničar i političar.

Obitelj
-------

Obitelj Morpurgo je židovska obitelj podrijetlom iz slovenačkog Maribora (njem. Marburg). Prvi splitski član obitelj bio je *David-Vita* (u. 1774.) koji se doselio u Split u prvoj polovini 18. stoljeća. Njegov praunuk *David-Elija* (u. 1882.) oženio se 1837. godine *Anettom Gentili* iz Gorice s koja mu je rodila sina Vida.

Vid Morpurgo je osnovnu školu završio u Splitu (1846.-1849.), zatim pohađa *Carsko kraljevsku gimnaziju u Splitu*, a maturirao je 1856. godine na *Nadbiskupskom sjemeništu'*. Bio je dobar učenik, ali hrvatski jezik nikada nije u potpunosti svladao. Zato se u novinskim polemikama i spisima uvijek služio talijanskim jezikom.

Unuka njegova brata Josipa bila je Tina Morpurgo, hrvatska slikarica iz Splita.

Knjižarska i izdavačka djelatnost
---------------------------------

Još kao mladić, Vid se zaposlio u knjižnici splitskog posjednika Petra Sava. Tu je mladi Vid razvio živu knjižarsku djelatnost povezavši se sa brojnim inozemnim izdavačkim kućama. U tu svrhu je 1855. godine putovao u Veneciju i Trst kako bi sklopio ugovore s knjižarima i nakladnicima.
Godine 1860. otvorio je vlastitu knjižaru pod imenom "Libreria Morpurgo succ. Savo", a od 1862. godine "Libreria Morpurgo". Knjižara se nalazila u kući Tomašić na današnjem Narodnom trgu, gdje se i danas nalazi i djeluje pod imenom "Knjižara Morpurgo".
Godine 1861. pokrenuo je Morpurgo i prvu splitsku posudbenu biblioteku (*Biblioteca circolante o da nolo*), ali projekt nije sasvim zaživio.

Morpurgo je želio pokrenuti časopis koji bi okupio dalmatinsku inteligenciju u Dalmaciji i izbavio pokrajinu iz kulturne zaostalosti u kojoj se nalazila. U tu je svrhu pokrenuo "Annuario Dalmatico" (*Dalmatinski godišnjak*), tiskan 1859. godine u koji su svoje tekstove poslali brojni dalmatinski intelektualci (Kosta Vojnović, Nikola Tommaseo i dr.).
Godine 1861. izdao je drugi svezak "Dalmatinskog godišnjaka", koji se za razliku od prvog sveska čisto literarne prirode, počeo baviti političkim problemima zemlje.
Tijekom 1861. godine u splitu je izdano oko deset publikacija političkog sadržaja, od kojih je pet objavio Morpurgo.
Također, izdavao je razne prigodne knjige i brošure, s vremenom sve više na hrvatskom jeziku.

Narodnjačka i politička djelatnost
----------------------------------

Već kao dvadeset trogodišnjak nalazi se među potpisnicima zahtjeva za sjedinjenje Dalmacije s Hrvatskom. Morpurgova je knjižara od samih početaka svog djelovanja bila bila sjedište Narodne stranke u Splitu gdje su se okupljali mladi intelektualci zaneseni preporodnim idejama. Sam Morpurgo bio je neformalni organizator i savjetnik narodnjaka, zbog čega mu je "Naše jedinstvo", povodom smrti, 1911. godine, odalo počast navodeći:

"U njegovoj knjižari još prije nego se je počela razvijati borba u Splitu, okuplčjali su se prvi narodnjaci; tu su bili prvi sastanci sa kojih je naviješten u čitavoj pokraijini narodni pokret pa i za to je ime Vida Morpurga steklo uvaženje u cijeloj zemlji".

Morpurgo je sudjelovao i u pokretanju preporodnih novina "Il Nazionale" (Narodni list), o čemu se ideja rodila upravo u Splitu. Isprva je bilo planirano da se list tiska u Splitu, ali je naposljetku odlučeno da se uređuje i tiska u Zadru, u kojem je bilo sjedište pokrajinskih vlasti i birokracije. Sam Morpurgo prihvatio se posla prikupljanja pretplatnika, a preuzeo je na sebe i vođenje dijela administracije lista. Njegova knjižara u Splitu bila je neka vrst filijalnog uredništva lista za srednju Dalmaciju. Nadalje Morpurgo je aktivno sudjelovao u radu lista objavljivanjem svojih članaka većinom upravljenih protiv autonomaške gradske uprave na čelu s načelnikom, dr. Antom Bajamontijem. Zbog toga je Morpurgo često bio na udaru autonomaških pristaša koji su ga više puta fizički napadali na ulici (u srpnju 1867. u srpnju 1868. i ljeti 1870. godine).
Godine 1870. kandidirala je Narodna stranka i izabrala Vida Morpurga za zastupnika u Dalmatinskom saboru. Nakon pobjede Narodne stranke u Splitu i preuzimanja općine 1882. godine Morpurgo je nastavio političku djelanost.

"Naše jedinstvo" je na najbolji način izrazila njegov značaj za razvoj i djelovanje narodnog preporoda u Dalmaciji riječima:

"Bio je običan vojnik za širok puk, ali u stvari bio je duša svega".

Gospodarska djelatnost
----------------------

Vid Morpurgo je sudjelovao u svim akcijama, koje su se odnosile na gospodarski prosperitet Splita, ističući da zastoj u ekonomskom napretku može negativno utjecati na razvoj političkih ideja. Osnivač je prve parne **tvornice opeka** u Splitu 1875. godine. U zemlji, ali i u inozemstvu bio je poznat po svojoj **tvornici rakija i likera i skladišta vina**. bila je to, uz zadarsku, najveća destilarija u Dalmaciji (Prva odlikovana dalmatinska parna destilerija). Nakon pohrvaćenja splitske općine izabran je za potpredsjednika splitske Trgovačko-obrtničke komore, a uskoro i njen predsjednik.

Godine 1870. Morpurgo je pomogao osnivanje "Prve pučke dalmatinske banke" s ciljem da se dalmatinski težaci oslobode materijalne ovisnosti o, većinom autonomaškim, veleposjednicima, malim kapitalistima i lihvarima, koji su posuđujući novac seljacima, kupovali njihove izborne glasove. Banka je isprva djelovala u Morpurgovoj knjižari, a on je bio njen prvi potpredsjednik, a kasnije dugogodišnji predsjednik.

Nakon rascjepa u stranci povukao se s političke pozornice i usmjerio k gospodarstvu, na proizvodnju alkoholnih pića. Njegova Prva odlikovana dalmatinska parna destilerija bila je suvremeno opremljena i zapošljavala je za ono vrijeme mnogo ljudi. Proizvodila je proizvode na bazi dropa i vina. Dobitnost posla bila je u tome što je Morpurgo povoljno nabaljao drop od seljaka iz splitske okolice koji su drop nakon gnječenja i tiještenja uglavnom bacali. Proizvodio je rakiju dropicu, borovicu, mastiku, šljivovicu, zatim vinjake Cognac Dalmatia, Medicinal-Cognac, maraschino Selecht, Dalmatia vieux, maraschino Albe i ina alkoholna pića. Proizvodio je i ekstrakte od dalmatinske višnje maraske za ine tvornice likera. Proizvodi su dobili ugledne međunarodne nagrade, izvozili su se diljem Europe, a zbog etikete na lijepo dekoriranim bocama koja je imala grb Splita, širio se ugled Splita. 1905. se je godine s Morpurgom u posao udružio Emil Stock s kojim je poslije pokrenuo prvu tvornicu Stocka. Dopuštenje za izgradnju pogona u Supavlu osporavao je splitski gradonačelnik Vicko Mihaljević zbog ekoloških razloga (tvornički otpad kao zagađivač), a tom su osporavanju prema nekima pridonijeli i politički sukobi. Zbog razočaranosti nedobivanjem koncesije i zbog ograničenosti stare tvornice, Morpurgovi i Stockovi nasljednici osnovali su drugu tvrtku i pogone premjestili u Rovinj, a budući da je posao išao dobro, proširili su proizvodnju osnovavši u Trstu novu tvornicu alkoholnih pića.

Bilješke
--------

1. ↑  Blagaić-Januška, Tea. Fond Vid Morpurgo u Muzeju grada Splita 66-70. Informatica museologica. Preuzeto Vol.40 No.3-4 Prosinac 2010.
2. ↑  Vid Morpurgo in njegov čas: Dokumentarna razstava.
3. ↑  Geni.com Josip Morpurgo
4. ↑  Geni.com Viktor Morpurgo
5. ↑  Kečkemet, D. Vid Morpurgo i narodni preporod u Splitu, str. 10.
6. 1 2  Kuzmanić, Nepo. Obitelj Morpurgo, Židovi iz Marburga. Slobodna Dalmacija. Preuzeto 16. kolovoza 2013.
7. ↑  Kečkemet, D. Vid Morpurgo i narodni preporod u Splitu, str. 21.
8. ↑  Kečkemet D. Vid Morpurgo i narodni preporod u Splitu, str. 58.
9. ↑  Kečkemet, D. Vid Morpurgo i narodni preporod u Splitu, str. 71.
10. ↑  Kečkemet, D. Hrvatski narodni preporod u Splitu, str. 87.-89.
11. 1 2 3 4 5 6 7 8 9 10  Želimir Bašić: Prva tvornica "Stock" bila je u Splitu, podlistak Iz prošlosti dalmatinske proizvodnje jakih alkoholnih pića (10), 8. ožujka 2003.

Literatura
----------

* *Kečkemet, D. Hrvatski narodni preporod u Splitu, Split, 1999.*
* *Kečkemet, D. Vid Morpurgo i narodni preporod u Splitu, Split, 1963.*